A do të arrijë Shqipëria të marrë ndihma nga Korporata Sfida e Miijëvjeçarit?
Sherri Kraham, drejtoreshë për menaxhimin e politikave të zhvillimit thotë se do të duhet kohë që reformat të reflektojnë në treguesit
Korporata Sfida e Mijëvjeçarit thotë se Shqipëria ka shënuar përparime në fushën e qeverisjes dhe lirive ekonomike falë programit të zbatuar nga qeveria për të luftuar korrupsionin dhe për të përmirësuar klimën e biznesit. Drejtoresha për Menaxhimin e Politikave të Zhvillimit thotë megjithatë se do të duhet më shumë kohë që këto rezultate të reflektohen në treguesit që kërkohen për të plotësuar kriteret për të dhënë ndihma përmes programit kompakt për Shqipërinë. Drejtoresha e Korporatës Sfida e Mijëvjeçarit për Menaxhimin e Politikave të Zhvillimit, Sherri Kraham thotë se Shqipëria po bën përparim të madh në programin e pragut të mijëvjeçarit. Programi i hartuar për të ngritur treguesit e Shqipërisë në mënyrë që ajo të kualifikohet për ndihma të plota nga Korporata Sfida e Mijëvjeçarit po jep rezultate në përmirësimin e treguesve të lehtësimit të regjistrimit të bizneseve, prokurimeve publike dhe administrimin e taksave. Por zonja Kraham pranon se megjithë hapat e ndërmarrë nga qeveria dhe ndihmën e dhënë nga Korporata Sfida e Mijëvjeçarit, do të duhet më shumë kohë që këto rezultate të pasqyrohen në treguesit që kërkohen për të plotësuar kriteret e kësaj korporate për të dhënë ndihma përmes programit kompakt për Shqipërinë. . Duket se korrupsioni është sëmundja që infekton të gjithë treguesit ende të çalë të Shqipërisë. Zyrtarja amerikane thotë se duke qënë në një kategori më të lartë përsa u përket të ardhurave, Shqipërisë i duhet tani të konkurrojë me standarte më të larta. Zonja Kraham thotë se vetë korporata po përballet me shkurtime të buxhetit dhe megjithëse shumë vende mund të shënojnë përparime, një numër i kufizuar mund të marrin ndihma. Javën e ardhshme, Korporata Sfida e Mijëvjeçarit do të publikojë treguesit matës në kategoritë, Qeverisje e Drejtë, Investimet Publike dhe Liritë Ekonomike. Megjithëse ende në programin e pragut, bordi do të shqyrtojë treguesit e Shqipërisë në dhjetor në takimin vjetor për zgjedhjen e vendeve që do të përfitojnë nga programi kompakt dhe do të vendosë në se Shqipëria do të jetë në gjendje të aplikojë për këtë program. //rd//